钦定古今图书集成/明伦汇编/家范典/第012卷 > 范弘嗣做人镜 > 《事父母》
## 钦定古今图书集成/明伦汇编/家范典/第012卷 > 范弘嗣做人镜 > 《事父母》

“父母为吾一身之天，吾一家之君，故孝为百行之首。”
从来天地鬼神都拥护孝子，远近贤愚都亲敬孝子，
即盗贼禽兽昆虫草木亦感孚孝子，人非空桑所生，
请试𨙫心自想，赤子当日在父母前是何心肠？今日
在父母前是何心肠？要使吾父母身安心安当用何
法？要使人都会爱亲敬亲当用何法？使有一段生机
在在流贯，人可尧舜，世可唐虞。不然何所容于天地
之间。

“人伦首父子，人道首孝慈。”孰是父而不慈爱其子，乃
人子孩提而后，齿渐长，染渐深，或因父母拘之严而
怨生，或因父母宠之偏而骄生，或父母遗之太厚而
荡生，或父母所授太窭而恨生。遂缘此不孝，是千古
大变也。必思身何以生，赖父母以慈成其子，我亦为
人父母而望子之孝，以是心一转念焉，凡怨心、骄心、
荡心、恨心，尽都销化，则仰可对“父母”，俯可对此心，无
负七尺于天地间。

明太祖立极，《开辟垂训》，首句曰：“孝顺父母，见得父母
生育恩深，终身难报，凡为儿女皆当尽孝。父母在堂
则问安视膳，冬温夏凊，孝也。父母有疾，则衣不解带，
药必亲尝，孝也。父母病故，则衣衾棺椁殡殓祭葬，尽
心尽力，以时以礼，孝也。孝尤要顺，天下无不是的父
母，凡父母言行好恶，一一体贴顺从，毫不违背，方谓”
之“孝。”无论男女，俱该孝顺。